b'\n_START_ARTICLE_\nOlomouc\n_START_SECTION_\nHistoria\n_START_PARAGRAPH_\nOlomouc on mahdollisesti alun perin roomalainen linnoitus, jonka nimest\xc3\xa4 Mons Julii nykyinen nimi on l\xc3\xa4ht\xc3\xb6isin. Olomouc sai piispanistuimen 1063 ja istuin korotettiin arkkipiispan istuimeksi vuonna 1777. Kuningas Ladislaus V pys\xc3\xa4htyi 1306 kaupungissa matkallaan Puolaan. H\xc3\xa4net murhattiin ja koko P\xc5\x99emyslidien suku sammui. Olomoucin rauhassa 1476 M\xc3\xa4\xc3\xa4ri luovutettiin Unkarille. Kolmikymmenvuotisen sodan aikana 1640-luvulla ruotsalaiset miehittiv\xc3\xa4t kaupunkia kahdeksan vuotta. T\xc3\xa4m\xc3\xa4n j\xc3\xa4lkeen se oli raunioina ja menetti asemansa M\xc3\xa4\xc3\xa4rin p\xc3\xa4\xc3\xa4kaupunkina Brnolle. Ruton raivottua kaupungissa sen poistumisen kunniaksi Olomouciin rakennettiin 1700-luvun alkupuoliskolla Pyh\xc3\xa4n Kolminaisuuden pylv\xc3\xa4s, joka kuuluu nyky\xc3\xa4\xc3\xa4n Unescon maailmanperint\xc3\xb6luetteloon._NEWLINE_Maria Teresia linnoitti Olomoucin, ja Frederik Suuri piiritti sit\xc3\xa4 seitsem\xc3\xa4n viikkoa vuonna 1758, muttei saanut sit\xc3\xa4 haltuunsa. Vuonna 1848 keisari Ferdinand luopui kruunusta kaupungissa ja Olomoucin arkkipiispan linnassa kokoontuivat It\xc3\xa4vallan ensimm\xc3\xa4iset perustuslailliset valtiop\xc3\xa4iv\xc3\xa4t 1848\xe2\x80\x931849. Vuonna 1850 Olm\xc3\xbctzissa pidettiin t\xc3\xa4rke\xc3\xa4 Preussin ja It\xc3\xa4vallan valtiomiesten kokous (Olm\xc3\xbctzer Punktation), jossa Saksan liitto palautettiin ja Preussi luovutti sen johdon It\xc3\xa4vallalle._NEWLINE_Olomoucin Pyh\xc3\xa4n Ladislauksen tuomiokirkko rakennettiin uudelleen 1800-luvun lopulla uusgoottiseen tyyliin, mutta s\xc3\xa4ilytti osia moneen kertaan uudelleenrakennetusta kirkosta. Kellotorni on satametrinen. Kirkon l\xc3\xa4hell\xc3\xa4 on piispan palatsi, jota kutsutaan joskus P\xc5\x99emyslidien palatsiksi. Muista kirkoista merkitt\xc3\xa4vi\xc3\xa4 ovat Pyh\xc3\xa4n Mauricen ja Mikaelin kirkot ja uusbarokkinen Pyh\xc3\xa4n Johannes Sarkanderin kappeli. H\xc3\xa4net julisti pyh\xc3\xa4ksi Johannes Paavali II k\xc3\xa4ydess\xc3\xa4\xc3\xa4n Olomoucissa 1995. Sarkanderin kidutuslaitteet ja hautakivet sijaitsevat edelleen kappelissa._NEWLINE_Kaupungin raatihuone on vuodelta 1378. Olomoucissa on my\xc3\xb6s kuusi barokkisuihkul\xc3\xa4hdett\xc3\xa4, viisi nimetty roomalaisten jumalien ja yksi Julius Caesarin mukaan, joka tarinan mukaan perusti kaupungin._NEWLINE_Yliopisto perustettiin 1573 ja lakkautettiin 1860, mutta avattiin uudelleen 1946 Franti\xc5\xa1ek Palack\xc3\xbdn mukaan nimettyn\xc3\xa4.'